Per Ørum Jørgensen (KF), 2006-05-03:
I Det Konservative Folkeparti ønsker vi en moderne offentlig sektor, som er baseret på nøgleord som åbenhed, fleksibilitet, konkurrence og innovation, og når vi ser beslutningsforslaget fra Det Radikale Venstre, lever det faktisk op til de intentioner og de ønsker, vi har om en moderne offentlig sektor.
Det vil jeg ikke lægge skjul på.
Vi er helt enige i, at den offentlige sektor bør benytte åbne standarder, og at det er vigtigt, at digitale systemer uhindret og sikkert kan kommunikere både hurtigt og effektivt.
Der er et stigende behov for at udveksle data på tværs af organisationsgrænser og uafhængigt af tekniske platforme, og for at systemer kan virke sammen gennem anvendelse af standardiserede grænseflader; men det er ikke nogen nem opgave.
Anvendelse af åbne standarder i det offentlige er imidlertid i god overensstemmelse med Det Konservative Folkepartis holdninger og i øvrigt også i fint trit med de igangværende initiativer i Videnskabsministeriet.
Når det er sagt, må jeg samtidig slå fast, at vi ikke kan støtte det beslutningsforslag, som De Radikale præsenterer her i dag.
Vi mangler at få et overblik over de økonomiske konsekvenser og også over, om de gevinster, forslaget eventuelt kan give, opvejer de omkostninger, der er forbundet med forslaget.
Jeg synes, der stadig mangler det økonomiske overblik over, hvad det vil koste i manpower, og ikke mindst over omkostningerne, hvis nye itsystemer, der understøtter åbne standarder, skal integreres med allerede eksisterende, som måske/måske ikke understøtter samme standarder.
For mig er der ingen tvivl om, at det vil koste penge.
Vi ønsker at indføre åbne standarder på en sådan måde, at den enkelte offentlige myndighed i videst muligt omfang implementerer åbne standarder.
Det skal være hensigtsmæssigt, hvor det er hensigtsmæssigt, eller også skal der følge en god forklaring på en manglende implementering, så man bygger videre på det princip, vi kender i dag, hvor det anbefales at bruge åbne standarder, men der ikke er nogen krav om, at disse standarder skal anvendes.
Videnskabsministeriet har allerede gjort et betydeligt stykke arbejde med åbne standarder, og det skal der bygges videre på.
Vi skal desuden fortsætte vores samarbejde på internationalt plan for at nå frem til en solid og sammenhængende strategi for brug af åbne standarder i det offentlige.
For mig er det vigtigt at slå fast, at Det Konservative Folkeparti ikke har noget som helst ønske om at fjerne momentum eller interessen for det offentliges brug af åbne standarder – tværtimod.
Det er vigtigt, at vi finder en gennemtænkt måde at anvende åbne standarder på, så den digitale forvaltning styrkes på tværs af den offentlige sektor med udgangspunkt i anvendelse af åbne standarder, men også med mulighed for at fravælge dette, hvis der er gode grunde hertil.
Det skal ikke være et obligatorisk krav, hvis omkostningerne ikke er belyst.
Så vil jeg gerne afslutningsvis henlede opmærksomheden på, at vi tidligere har vist forholdsvis stor utålmodighed i dette spørgsmål.
Det er ingen hemmelighed, at vi ved den seneste behandling sagde helt klart til ministeren, at vi gerne så, at der inden sommeren forelå et materiale, og her vil jeg selvfølgelig hæfte mig lidt ved, at der ikke er sket mere på området, for vi har tidligere givet udtryk for, at det klart er et konservativt ønske.